Document ID: 32009D0590

РЕШЕНИЕ НА СЪВЕТА
от 7 юли 2009 година
относно наличието на прекомерен дефицит в Румъния
(2009/590/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като има предвид, че:
(1)
Съгласно член 104 от Договора държавите-членки трябва да избягват прекомерния държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за укрепване на условията за ценова стабилност и за висок устойчив растеж, водещ до създаване на трудова заетост.
(3)
Процедурата при прекомерен дефицит (ППД) съгласно член 104 от Договора, уточнена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1), който е част от Пакта за стабилност и растеж, предвижда решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителни разпоредби, свързани с прилагането на ППД. С Регламент (ЕО) № 3605/93 на Съвета (2) се определят подробни правила и определения за прилагането на разпоредбите от посочения Протокол.
(4)
Реформата на Пакта за стабилност и растеж от 2005 г. имаше за цел да засили неговата ефективност и икономическа основа, както и да запази устойчивостта на публичните финанси в дългосрочен план. По-специално, тя целеше да се гарантира, че икономическият и бюджетният контекст са взети предвид изцяло при всеки етап от ППД. По този начин Пактът за стабилност и растеж осигурява рамката на държавните политики за бързо възстановяване на стабилното състояние на бюджета, като в същото време отчита икономическата ситуация.
(5)
В член 104, параграф 5 от Договора се изисква Комисията да изпрати становище до Съвета, ако тя счита, че в дадена държава-членка е налице или може да възникне прекомерен дефицит. Като взе предвид доклада си в съответствие с член 104, параграф 3 от Договора и становището на Икономическия и финансов комитет в съответствие с член 104, параграф 4 от Договора, Комисията заключи, че в Румъния е налице прекомерен дефицит. Следователно Комисията изпрати становище до Съвета по отношение на Румъния на 13 май 2009 г. (3)
(6)
Член 104, параграф 6 от Договора предвижда, че Съветът следва да разгледа всички съображения, които съответната държава-членка желае да представи, преди да се реши след цялостна оценка дали е налице прекомерен дефицит. В случая с Румъния цялостната оценка води до заключения, представени в настоящото решение.
(7)
Съгласно нотификацията във връзка с ППД, предоставена от румънските власти през април 2009 г. и впоследствие утвърдена от Евростат, консолидираният държавен дефицит в Румъния е достигнал 5,4 % от БВП през 2008 г., превишавайки по този начин референтната стойност от 3 % от БВП. Дефицитът не беше близо до референтната стойност от 3 % от БВП и превишението над референтната стойност не може да бъде определено като извънредно по смисъла на Договора и на Пакта за стабилност и растеж. По-конкретно, то не е вследствие на извънредно събитие или на значителен икономически спад през 2008 г. по смисъла на Договора и на Пакта за стабилност и растеж. Въпреки забавянето на растежа през последното тримесечие на годината общият ръст на БВП през 2008 г. достигна 7,1 % спрямо 6 % през 2007 г., изпреварвайки значително нивото на потенциалния растеж. Освен това превишението над референтната стойност не може да се счита за временно. Според прогнозата на службите на Комисията от пролетта на 2009 г. консолидираният държавен дефицит се очаква да достигне 5,1 % от БВП през 2009 г. и 5,6 % през 2010 г., при условие че политиката остане непроменена. Тази прогноза се основава на растеж на БВП от - 4,0 % през 2009 г. и 0 % през 2010 г. В прогнозата на службите на Комисията се отчитат мерките за текущата година в бюджета за 2009 г., одобрени през февруари 2009 г., и допълнителните мерки, приети от правителството през април 2009 г. Залегналият в Договора критерий за дефицита не е изпълнен.
(8)
Брутният консолидиран държавен дълг се задържа на 13,6 % от БВП през 2008 г., което е далеч под референтната стойност от 60 % от БВП. Въпреки това според прогнозата на службите на Комисията от пролетта на 2009 г. се очаква съотношението на дълга спрямо БВП да се увеличи, достигайки 18,25 % през 2009 г. и 22,75 % през 2010 г.
(9)
В съответствие с Пакта за стабилност и растеж надлежно бе обърнато внимание върху цялостните реформи в пенсионната система, въвеждащи многостълбова система, включваща задължителен стълб, финансиран на капиталов принцип. Въпреки че прилагането на тези реформи доведе до временно влошаване на състоянието на бюджета, дългосрочната устойчивост на публичните финанси видимо се подобрява. Според прогнозите на румънските власти нетните разходи за тези реформи достигат съответно до 0,2 % от БВП през 2008 г., 0,3 % - през 2009 г., 0,4 % - през 2010 г. и 0,4 % - през 2011 г. Съгласно Пакта за стабилност и растеж тези разходи могат да бъдат взети предвид на линейно дегресивна база за преходен период единствено при условие че дефицитът се запазва близо до референтната стойност, което не е налице за Румъния. Във всеки случай, бюджетният дефицит, коригиран спрямо разходите за пенсионната реформа през 2008 г., значително би надхвърлил 3 % от БВП.
(10)
Съгласно член 2, параграф 4 от Регламент (ЕО) № 1467/97 „значимите фактори“ могат да бъдат взети предвид при етапите, водещи до вземане на решение на Съвета за наличието на прекомерен дефицит в съответствие с член 104, параграф 6 от Договора само ако е изпълнено двойното условие - дефицитът да бъде близо до референтната стойност и превишението над референтната стойност да е временно. В случая с Румъния двойното условие не е изпълнено. Следователно значимите фактори не са взети предвид при етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Румъния е налице прекомерен дефицит.
Член 2
Адресат на настоящото решение е Румъния.
Съставено в Брюксел на 7 юли 2009 година.

Labels: 2
18